คณะรัฐประศาสนศาสตร์ สถาบันบัณฑิตพัฒนบริหารศาสตร์

คณะรัฐประศาสนศาสตร์ สถาบันบัณฑิตพัฒนบริหารศาสตร์ (อังกฤษ: Graduate School of Public Administration, National Institute of Development Administration - GSPA NIDA) เป็น 1 ใน 4 คณะก่อตั้งของ สถาบันบัณฑิตพัฒนบริหารศาสตร์ หรือ นิด้า เมื่อปี พ.ศ. 2509 ถือได้ว่าเป็นคณะที่มีการจัดการเรียนการสอนด้านรัฐประศาสนศาสตร์ในระดับบัณฑิตศึกษาเป็นแห่งแรกในประเทศไทย และเป็นสถาบันชั้นนำของประเทศที่ผลิตงานวิจัยด้านนโยบายสาธารณะและการบริหารภาครัฐ ผลิตบุคลากรที่เป็นผู้บริหารให้แก่หน่วยงานภาครัฐ ภาคการเมือง หรือผู้นำในองค์กรชั้นนำต่างๆของประเทศ

ประวัติ 
คณะรัฐประศาสนศาสตร์ (GSPA NIDA) เป็นบัณฑิตวิทยาลัยแห่งแรกของประเทศไทยที่เปิดสอนวิชารัฐประศาสนศาสตร์ จัดตั้งขึ้นในสังกัดมหาวิทยาลัยธรรมศาสตร์ เมื่อวันที่ 6 กรกฎาคม พ.ศ. 2498 จากความริเริ่มของรัฐบาลไทย จอมพล ป. พิบูลสงคราม นายกรัฐมนตรีในขณะนั้น พระเจ้าวรวงศ์เธอ กรมหมื่นนราธิปพงศ์ประพันธ์ หรือ “พระองค์วรรณ” (พระนามเดิมคือหม่อมเจ้าวรรณไวทยากร) และกลุ่มนักวิชาการไทย นำโดย ดร.มาลัย หุวะนันทน์ และนายเชาว์ พัฒนจรูญ ร่วมกันผลักดันการดำเนินการก่อตั้ง โดยมีคณาจารย์จาก Indiana University สหรัฐอเมริกา ในฐานะที่เป็นสถาบันแถวหน้าชั้นนำของสหรัฐในการเรียนการสอนด้านรัฐประศาสนศาสตร์ เข้ามาร่วมวางหลักสูตรและดำเนินการสอน

ในวันที่ 1 เมษายน พ.ศ. 2509 รัฐบาลได้จัดตั้ง สถาบันบัณฑิตพัฒนบริหารศาสตร์ (นิด้า) ขึ้น และได้กำหนดให้โอนคณะรัฐประศาสนศาสตร์จากมหาวิทยาลัยธรรมศาสตร์เข้ามาเป็นคณะก่อตั้งในสังกัดสถาบันบัณฑิตพัฒนบริหารศาสตร์ เป็นสถาบันแห่งแรกของประเทศไทยที่มีการสอนทางด้านรัฐประศาสนศาสตร์ในระดับบัณฑิตศึกษาเป็นการเฉพาะ โดยมีวัตถุประสงค์เพื่อที่จะบ่มเพาะผู้นำหรือผู้บริหารงานสาธารณะที่จะเข้าไปทำงานในองค์กรต่างๆ ผลิตมหาบัณฑิตและดุษฎีบัณฑิตออกไปมีบทบาทเป็นผู้นำด้านนโยบายและการบริหาร ทั้งในภาคการเมือง ภาคราชการระดับกระทรวง กรม ระดับภูมิภาค อาทิเช่น ผู้ว่าราชการจังหวัด นายอำเภอ ปลัดอำเภอ นอกจากนี้ยังผลิตผู้นำองค์กรปกครองส่วนท้องถิ่นและผู้นำองค์กรสาธารณประโยชน์ที่ไม่แสวงกำไรต่างๆในประเทศไทยเป็นจำนวนมากอีกด้วย

ต่อมาคณะรัฐประศาสนศาสตร์ ได้เริ่มเปิดการศึกษาขั้นปริญญาเอกทางการบริหารการพัฒนาขึ้นในปีการศึกษา 2527 และได้เปิดหลักสูตรปริญญาโทภาคพิเศษขึ้นเป็นครั้งแรกในปีการศึกษา 2530

ในปี พ.ศ. 2535 คณะฯ เริ่มขยายการศึกษาระดับปริญญาโทภาคพิเศษออกไปยังส่วนภูมิภาค เพื่อกระจายความรู้ด้านนโยบายและการบริหารงานสาธารณะลงสู่ระดับท้องถิ่น โดยได้ร่วมมือกับวิทยาลัยครูอุตรดิตถ์ และวิทยาลัยครูนครราชสีมา เปิดการสอนหลักสูตรพัฒนบริหารศาสตรมหาบัณฑิตในส่วนภูมิภาค จนปัจจุบันมีศูนย์การศึกษากระจายตามจังหวัดต่าง 6 ศูนย์ คือ พิษณุโลก นครราชสีมา อุดรธานี ชลบุรี สุราษฎร์ธานี และ สงขลา

ปัจจุบันคณะรัฐประศาสนศาสตร์มุ่งเน้นที่จะศึกษาวิจัยกรรมวิธีที่ภาคส่วนต่างๆใช้ในการแปลงความชอบธรรม ความเสมอภาคและประชาธิปไตย ให้เป็นสินค้าและบริการสาธารณะ หรือนโยบายสาธารณะ เพื่อส่งมอบแก่ประชาชนและสังคมโดยรวม ตลอดจนผลิตองค์ความรู้เกี่ยวกับกิจการสาธารณะออกสู่สังคมไทยอย่างต่อเนื่อง และยังได้ให้บริการทางวิชาการด้วยหลักสูตรฝึกอบรมระยะสั้นสำหรับบุคคลทั่วไปและสำหรับเจ้าหน้าที่รัฐหรือหน่วยงานต่างๆในทุกระดับ

วิชาการและหลักสูตรการศึกษา 
หลักสูตรที่มีชื่อเสียง มีพัฒนาการมาอย่างยาวนาน และได้รับการยอมรับเป็นอย่างมากของคณะคือหลักสูตร MPA  หรือรัฐประศาสนศาสตรมหาบัณฑิต (รป.ม.) ที่มีความเข้มแข็งทางวิชาการ โดยเป็นเพียงไม่กี่หลักสูตรในประเทศไทยที่สามารถเลือกสาขาวิชาเอก (Major) ในการเรียนได้หลากหลายตามความสนใจของผู้เรียน อาทิเช่น 

- สาขานโยบายสาธารณะและการจัดการเชิงกลยุทธ์  (Public Policy and Strategic Management) 

- สาขาการบริหารการเงินการคลัง  (Financial and Fiscal Management)                        

- สาขาการปกครองท้องถิ่น  (Local Government)                                        

- สาขาการบริหารงานยุติธรรมทางอาญา  (Criminal Justice Administration)              

- สาขาการจัดการองค์การไม่แสวงหากำไร  (Nonprofit Organization Management)          

- สาขาการบริหารงานเมือง  (Urban Administration)                                      

- สาขาการจัดการทรัพยากรมนุษย์  (Human Resource Management)                                  

คณะรัฐประศาสนศาสตร์ ยังเป็นคณะแรกที่เปิดสอนในหลักสูตรการจัดการภาครัฐและเอกชนมหาบัณฑิต (Master of Public and Private Management - MPPM) โดยเป็นหลักสูตรที่เน้นผสมผสานการใช้เครื่องมือทางการบริหารงานภาครัฐและภาคเอกชนเข้าด้วยกันอย่างลงตัว

นอกจากนี้หลักสูตรในระดับปริญญาเอกของคณะ ยังสามารถผลิตนักวิชาการนักวิจัยที่มีความโดดเด่นเป็นที่ยอมรับให้กับสถาบันการศึกษาหรือสถาบันวิจัยต่างๆ จนถือว่าเป็นหลักสูตรดุษฎีบัณฑิตทางด้านรัฐประศาสนศาสตร์ที่มีความเข้มแข็งทางวิชาการมากที่สุดหลักสูตรหนึ่งในประเทศไทย

ระดับปริญญาโท 

 รัฐประศาสนศาสตรมหาบัณฑิต (รป.ม.)
 Master of Public Administration (MPA, English Program)
 การจัดการภาครัฐและเอกชนมหาบัณฑิต (รอ.ม.)

ระดับปริญญาเอก 
 Doctor of Philosophy Program in Governance and Development (หลักสูตรนานาชาติ)
 รัฐประศาสนศาสตรดุษฎีบัณฑิต (รป.ด.)

ความร่วมมือทางวิชาการระดับนานาชาติ 
คณะรัฐประศาสนศาสตร์ สถาบันบัณฑิตพัฒนบริหารศาสตร์ (GSPA NIDA) มีการประสานความร่วมมือด้านการจัดการศึกษาการวิจัยกับสถาบันชั้นนำในต่างประเทศ โดยได้มีการริเริ่มพัฒนาการวิจัยและโครงการแลกเปลี่ยนนักศึกษานานาชาติ 

ปัจจุบันคณะรัฐประศาสนศาสตร์มีความร่วมมือกับหลายสถาบัน อาทิเช่น Indiana University (สหรัฐอเมริกา), London School of Economics and Political Science (LSE)(สหราชอาณาจักร), National Graduate Institute for Policy Studies (GRIPS) (ญี่ปุ่น), Seoul National University (สาธารณรัฐเกาหลี), Korea Institute of Public Administration (KIPA) Korea University (สาธารณรัฐเกาหลี), Beijing Foreign Studies University (จีน), National Chengchi University (ไต้หวัน), Monash University (ออสเตรเลีย), Victoria University of Wellington (นิวซีแลนด์) เป็นต้น

บุคลากรและศิษย์เก่าที่มีชื่อเสียง 
 โปรดดู บุคคลจากคณะรัฐประศาสนศาสตร์ สถาบันบัณฑิตพัฒนบริหารศาสตร์

แหล่งข้อมูลอื่น 
 คณะรัฐประศาสนศาสตร์ สถาบันบัณฑิตพัฒนบริหารศาสตร์
 สถาบันบัณฑิตพัฒนบริหารศาสตร์

สถาบันบัณฑิตพัฒนบริหารศาสตร์
บ
บ
บ
บ
บ
บ
คณะรัฐศาสตร์ในประเทศไทย